Blood on the Dance Floor: HIStory in the Mix

A Blood on the Dance Floor (HIStory in the Mix) Michael Jackson 1997-ben megjelent remixalbuma. Az első öt szám kivételével az albumon a HIStory: Past, Present and Future című 1995-ös album remixei találhatóak (összesen nyolc remix). Jackson főleg az új dalok elkészítésében vállalt nagy szerepet, a remixeket mások készítették. Az új dalok szövegeinek témája többek között a paranoia és a drogfüggés.

Az albumot Jackson-albumhoz képest nem kísérte nagy reklámhadjárat, különösen az Egyesült Államokban, de megjelent róla két kislemez, három videóklip és egy rövidfilm, a Ghosts. Megjelenésekor az album vegyes kritikákat kapott, egyesek úgy érezték, Jackson már foglalkozott ezekkel a zenei témákkal, mások gyengének tartották a hangját. A kedvező kritikák Jackson zenéjét Marilyn Mansonéhoz és Trent Reznoréhoz hasonlították. Az azóta eltelt években egyre kedvezőbb kritikákat kap, a kritikusok úgy érzik, sikeresebb is lehetett volna, és a korabeli kritikusok nem a zenére, hanem az énekes magánéletére összpontosítottak.

Az albumból tíz év alatt hatmillió kelt el, ezzel ez minden idők legtöbb példányban elkelt remixalbuma.

Felvételek 
Az album akkor készült, amikor Jackson a világot járta a HIStory turnéval, így az egyes dalok különböző országokban születtek, többek közt Svédországban, Svájcban és Németországban. Az album öt, a HIStoryn megjelent dal – Scream, Money, 2 Bad, Stranger in Moscow, This Time Around, Earth Song, You Are Not Alone és HIStory – és öt új dalból – Blood on the Dance Floor, Morphine, Superfly Sister, Ghosts és Is It Scary – áll. Jackson mind az öt új dal írásában és produceri munkálataiban oroszlánrészt vállalt. Todd Terry remixelte a Stranger in Moscow-t, Jimmy Jam és Terry Lewis a Screamet (Scream Louder címmel), a The Fugees pedig együtt dolgozott Jacksonnal a címadó dalon és a 2 Bad remixén. Wyclef Jean, a The Fugees tagja így beszélt az MTV-nek erről: „Amikor először csináltunk egy remixet Michaelnek, szerette volna, ha készítünk még egyet.” Az együttes nagyon izgatott volt, amikor Jackson felhívta őket, hogy dolgozzanak együtt.

A Morphine című dalban szerepel egy hangrészlet a The Elephant Man című filmből, a Paramount Pictures engedélyével. Ebben a dalban Slash gitározik, aki már korábban is dolgozott együtt Michaellel. Andrae Crouch kórusa szintén hallható a dalban. A dal központi témája a drogfüggőség, amiből Jacksonnak nem sokkal korábban sikerült kilábalnia.

A Scream Louderben részletek hallhatóak a Sly & the Family Stone Thank You (Falettinme Be Mice Elf Agin) című dalából. (Michael egyébként nem az első Jackson testvér, aki ezt a dalt használja: Janet is felhasznál belőle egy részletet a Rhythm Nationben, LaToya pedig a Wild Side-ban.)

A 2 Bad Jackson 1982-es Beat It című slágeréből használ fel részletet. A dalban John Forté rappel, Wyclef Jean pedig gitározik.

Megjelentetése 
A 23 oldalas borítófüzetben szerepel a Blood on the Dance Floor, a Stranger in Moscow és a HIStory szövege, több kép a HIStory turnéról és a Ghosts című filmből, valamint Jackson köszönetnyilvánításai családja, barátai (többek között Elizabeth Taylor és Elton John), alkalmazottai és rajongói felé.

Az albumot 1997. május 20-án jelentette meg az Epic Records. Ugyanezen a napon jelent meg a HIStory on Film, Volume II, ami Jackson több videóklipjének és tévés koncertfelvételének a gyűjteménye az 1995–1997 közti időszakból. Jackson korábbi albumaihoz képest elenyésző reklámot kapott. A The New York Times az album amerikai népszerűsítését így jellemezte: „visszafogott”, „alig csap zajt” és „sok embert meghökkent”. Jackson kiadója, az Epic Records cáfolta a vádakat, hogy nem reklámozzák kellőképpen az albumot, és így nyilatkozott: „Teljes erővel támogatjuk az albumot... Michael az egyik szupersztárunk, és úgy is bánunk vele. Csak itt a nemzetközi népszerűsítésre összpontosítottunk.” A The New York Times elismerte, hogy világszerte nagyobb reklámot kap az album, mint az USA-ban. Az énekesnek már nem volt szüksége az amerikai piacra ahhoz, hogy sikeres legyen: 1997 júniusára addigi albumaiból már csak minden tizediket az Államokban adták el.

Az album népszerűsítésének részeként az énekes a cannes-i fesztiválon bemutatta Ghosts című rövidfilmjét, ami az Egyesült Államokban 1996 októberében jelent meg a mozikban, az Egyesült Királyságban pedig az Odeon Leicester Square filmszínházban mutatták be 1997 májusában. A világ legtöbb országában megjelent videókazettán. A filmet Jackson és Stephen King írta, és Stan Winston rendezte, története többé-kevésbé Jackson 1993-as gyermekmolesztálási botrányán alapul és azon, amit az énekes ekkoriban érzett. A filmben a Maestrót, akit Jackson alakít, csaknem kiüldözik egy városból a polgármester vezetésével, aki hasonlít az őt vádló ügyészre, Tom Sneddonra. A film vizuálisan hasonló a
Thriller videóklipjéhez; sok benne a speciális effektus. A filmben több dal is elhangzik a HIStory és a Blood on the Dance Floor albumokból, és ezek videóklipjeiből is láthatóak részletek. A Ghosts harmincnyolc perces hosszával bekerült a Guinness Rekordok Könyvébe, mint a világ leghosszabb videdoklipje. Elnyerte a Bob Fosse-díjat legjobb videóklipkoreográfia kategóriában.

Számlista

Helyezések

Közreműködők 

Blood on the Dance Floor
 Zene és szöveg: Michael Jackson és Teddy Riley
 Producer: Michael Jackson és Teddy Riley
 Hangmérnök: Teddy Riley, Dave Way és Mick Guzauski
 Keverés: Mick Guzauski

Morphine
 Zene és szöveg: Michael Jackson
 Producer: Michael Jackson
 Hangmérnök: Keith Cohen, Eddie DeLena, Mick Guzauski és Tim Boyle
 Keverés: Keith Cohen

Ghosts
 Zene és szöveg: Michael Jackson és Teddy Riley
 Producer. Michael Jackson és Teddy Riley
 Hangmérnök: Teddy Riley és Eddie DeLena
 Keverés: Dave Way

Is It Scary
 Zene és szöveg: Michael Jackson, James Harris III és Terry Lewis
 Producer: Jimmy Jam & Terry Lewis és Michael Jackson
 Elrendezés: Michael Jackson, Jimmy Jam és Terry Lewis
 Felvételek: Steve Hodge
 Keverés: Steve Hodge

Superfly Sister
 Szöveg: Michael Jackson
 Zene: Michael Jackson és Bryan Loren
 Producer: Michael Jackson
 Elrendezés: Michael Jackson és Bryan Loren
 Felvételek: Richard Cottrell és Dave Way

Scream Louder (Flyte Tyme Remix)
 Zene és szöveg: James Harris III and Terry Lewis, Michael Jackson és Janet Jackson
 Producer: Jimmy Jam & Terry Lewis, Michael Jackson és Janet Jackson
 További produkció és remix: Jimmy Jam & Terry Lewis

Money (Fire Island Radio Edit)
 Zene és szöveg: Michael Jackson
 Producer: Michael Jackson
 Remix és további produkció: Terry Farley & Pete Heller
 Hangmérnök: Gary Wilkinson

Earth Song (Hani’s Club Experience)
 Zene és szöveg: Michael Jackson
 Producer: Michael Jackson, Bill Bottrell és David Foster
 Remix: Hani
 Vágás: Vlado Meller és Frank Ceraolo

2 Bad (Refugee Camp Mix)
 Szöveg: Michael Jackson
 Zene: Bruce Swedien, Rene és Dallas Austin
 Producer: Michael Jackson, Jimmy Jam és Terry Lewis
 Remix: Wyclef Jean
 További produkció: Te-Bass és Pras
 Rap: John Forte
 Gitár: Wyclef Jean
 Basszus: Te-Bass
 Keverés, hangmérnök: Warren Riker

Stranger in Moscow (Tee’s In-House Club Mix)
 Zene és szöveg: Michael Jackson
 Producer: Michael Jackson
 További produkció és remix: Todd Terry
 Hangmérnök: Bill Klatt
 Vágás: Matthias Heilbronn

This Time Around (D.M. Radio Mix)
 Szöveg: Michael Jackson
 Zene: Dallas Austin
 Producer: Dallas Austin és Michael Jackson
 Remix és további produkció: David Morales
 Hangmérnök: David Sussman
 Billentyűk: Satoshi Tomiie és Joe Moskowitz
 Dudák: Paul Sharipo & Company

You Are Not Alone (Classic Club Mix)
 Zene és szöveg: R. Kelly
 Producer: R. Kelly és Michael Jackson
 Remix: Frankie Knuckles
 További produkció: Frankie Knuckles és Satoshi Tomiie
 Hangmérnök: John Poppo
 Billentyűprogramozás: Terry Burrus

HIStory (Tony Moran’s HIStory Lesson)
 Zene és szöveg: Michael Jackson, James Harris III és Terry Lewis
 Producer: Michael Jackson, Jimmy Jam és Terry Lewis
 Remix: Tony Moran
 További produkció: Tony Moran és Bob Rosa
 Keverés: Bob Rosa
 Hangmérnök: Tony Coluccio
 Programozás: Tony Coluccio és Giuseppe D.

Források 

 George, Nelson (2004). Michael Jackson: The Ultimate Collection booklet. Sony BMG.
 
 
 

Michael Jackson-albumok
Remixalbumok
Epic Records-albumok
1997 nagylemezei
A UK Albums Chart listavezetői